244.584 apeluri de urgenţă recepționate la "112" de la suceveni în cursul anului trecut
În anul 2023 s-au recepţionat prin intermediul Sistemului Național Unic de Apeluri de Urgenţă "SNUAU 112", în dispeceratul STS Suceava, un număr de 244.584 apeluri de urgenţă (în creștere cu 4,07% față de aceeași perioadă a anului anterior), din care 132.885 fiind gestionate de personalul din cadrul Dispeceratului comun ISU-SAJ, ponderea fiind de 54,33% din totalul apelurilor pe judeţ, aspect care exprimă volumul şi frecvenţa evenimentelor negative în care sunt implicaţi cetăţenii judeţului, vulnerabilitatea operatorilor economici, a localităţilor şi infrastructurilor din zona de competenţă. De remarcat este faptul că luna cea mai solicitantă pentru dispecerii inspectoratului nostru a fost luna august, aceştia gestionând un număr de 12.697 apeluri de urgenţă. La polul opus se află luna februarie, cu un număr de 9.646 apeluri de urgenţă gestionate.
În anul 2023 s-au primit, de la instituţiile specializate, 297 de mesaje de informare, avertizare şi atenţionare meteo-hidrologice (343 în aceeași perioadă a anului anterior), astfel:
- 17 avertizări/atenționări meteorologice COD ROȘU;
- 87 avertizări meteorologice COD PORTOCALIU;
- 193 avertizări/atenţionări meteorologice COD GALBEN.
În baza procedurilor existente, în situaţia producerii unor evenimente deosebite şi la primirea mesajelor de avertizare şi atenţionare hidrometeorologice, personalul operativ din dispeceratul comun a transmis cu prioritate, prin aplicaţia SMS/STS, aproximativ 87.000 de mesaje de informare membrilor Comitetului Judeţean pentru Situaţii de Urgenţă, Comitetelor Locale pentru Situații de Urgență şi instituţiilor care asigură funcţiile de sprijin în managementul situaţiilor de urgenţă.